ai4bharat/Pralekha huggingface dataset:
சுகாதாரம் மற்றும் குடும்ப நலத்துறை அமைச்சகம்
அடல் பிஹாரி வாஜ்பாய் மருத்துவ அறிவியல் கழகத்தின் 4வது பட்டமளிப்பு விழாவிற்கு மத்திய சுகாதாரத்துறை அமைச்சர் டாக்டர் மன்சுக் மாண்டவியா தலைமை தாங்கினார்
புதுதில்லி டாக்டர் அம்பேத்கர் சர்வதேச மையத்தில் நடைபெற்ற அடல் பிஹாரி வாஜ்பாய் மருத்துவ அறிவியல் கழகத்தின் 4வது நிறுவன நாள் மற்றும் பட்டமளிப்பு விழாவில் மத்திய சுகாதாரத்துறை அமைச்சர் டாக்டர். மன்சுக் மாண்டவியா தலைமை தாங்கினார். சிறப்பு விருந்தினராக நிதி ஆயோக் உறுப்பினர் டாக்டர் வினோத் குமார் பால், கெளரவ விருந்தினராக டாக்டர் அதுல் கோயல் ஆகியோர் கலந்து கொண்டனர்.
தலைமை உரையாற்றிய டாக்டர் மன்சுக் மாண்டவியா, அனைத்து பட்டம் பெற்ற, விருது வென்ற மாணவர்களுக்கு வாழ்த்து தெரிவித்தார். மாணவர்களின் கல்வி மற்றும் பயிற்சியில் ஊக்குவித்து வழிகாட்டியதற்காக பெற்றோர்கள் மற்றும் ஆசிரியர்களுக்கு நன்றி தெரிவித்தார். இந்தப் பயிற்சி, வரும் ஆண்டுகளில் நமது குடிமக்களுக்குச் சேவை செய்யும் திறன் வாய்ந்த ஆராய்ச்சியாளர்கள், மருத்துவர்களை உருவாக்க உதவும் என்றார் அவர்.
தேசத்தைக் கட்டியெழுப்புவதற்கான நமது முதன்மையான முன்னுரிமையை வலியுறுத்திய அமைச்சர், மருத்துவ வல்லுநர்கள், அரசு அதிகாரிகள், தொழில்துறையினர் என அனைத்துப் பங்குதாரர்களும், இந்தியாவை புதிய உயரத்திற்குக் கொண்டு செல்வதற்கு தங்களால் முடிந்த அளவு சிறப்பாகச் செயல்பட வேண்டும் என்று கேட்டுக்கொண்டார். இந்தியா அதன் சமூக, கலாச்சார மற்றும் பாரம்பரிய கட்டமைப்பில் உள்ளது என்ற கருத்தை உயர்த்திப்பிடித்த அவர், அதிலிருந்து நாம் பாடம் கற்றுக்கொண்டு அதை ஒரு பெரிய வாய்ப்புக்கான தளமாக பயன்படுத்த வேண்டும் என்று கூறினார். நமது பிரதமரின் தொலைநோக்குத் தலைமையின் கீழ், அடுத்த 25 ஆண்டுகளுக்கு இந்தியாவின் சுகாதாரப் பார்வையை நாம் உருவாக்கியுள்ளோம், இந்த தொலைநோக்குப் பார்வை நமது மருத்துவ நிபுணர்களுக்கு அபரிமிதமான வாய்ப்புகளைத் தருவது மட்டுமல்லாமல், நமது தேசத்தைக் கட்டியெழுப்புபவர்கள் அனைவரும் நமது குடிமக்களுக்கு சிறந்த முறையில் சேவை செய்ய அனுமதிக்கும் என்றார்.
“தொற்றுநோயை கையாள்வதில் இந்தியாவின் திறனை உலகம் கேள்வி எழுப்பியபோது, நமது தொழில்நுட்ப வல்லுநர்கள் அந்த நிலைக்கு ஏற்ப செயல்பட்டு, இந்தியாவின் பாரம்பரியத்தை செயலில் காட்டினர். லாக்டவுன் நெறிமுறைகள் மற்றும் சுகாதார ஆலோசனைகளை நமது சிறப்பாகப் பின்பற்றினோம். இது அடுத்த ஆண்டில் நேர்மறையான வளர்ச்சிப் பாதையில் மீண்டும் அடியெடுத்து வைக்கும் முதல் நாடாக இந்தியாவை மாற்றியுள்ளது’’என்று டாக்டர் மன்சுக் மாண்டவியா கூறினார்.
நாடு அணுகக்கூடிய, மலிவு மற்றும் நோயாளிக்கு உகந்த சுகாதார அமைப்பை நோக்கி நகர்ந்துள்ளது. முதன்மை, இரண்டாம் நிலை மற்றும் மூன்றாம் நிலை சுகாதார அமைப்புகளை வலுப்படுத்துவதன் மூலம் நாட்டின் தொலைதூரப் பகுதிகளுக்கு கூட "அனைவருக்கும் ஆரோக்கியம்" என்பதை உறுதி செய்வதே நமது நோக்கம். எனவே, தரமான கல்வியும் பயிற்சியும் நமது குடிமக்களுக்கான தரமான சுகாதார சேவையாக மாற்றப்படுவதை உறுதிசெய்யுமாறு அனைத்து பட்டதாரி மாணவர்கள் மற்றும் ஆசிரியர்களையும் அவர் வலியுறுத்தினார்.
சுகாதாரம் மற்றும் குடும்ப நலத்துறை அமைச்சகம்
இந்தியாவில் செலுத்தப்பட்ட மொத்த கொவிட்-19 தடுப்பூசி எண்ணிக்கை 175.37 கோடியைக் கடந்தது
நாட்டில் கடந்த 24 மணி நேரத்தில் 30.81 லட்சத்துக்கும் அதிகமாக  தடுப்பூசி டோஸ்கள் செலுத்தப்பட்டுள்ளன. இத்துடன் நாட்டில் செலுத்தப்பட்ட மொத்த கொவிட் தடுப்பூசிகளின் எண்ணிக்கை, இன்று காலை 7 மணி நிலவரப்படி 175.37 கோடியைக்  கடந்தது. 1,98,72,555 அமர்வுகள் மூலம் இந்த சாதனை படைக்கப்பட்டுள்ளது.
கடந்த 24 மணி நேரத்தில் 48,847 பேர் குணமடைந்துள்ளதால், இதுவரை குணமடைந்தோர் மொத்த எண்ணிக்கை 4,20,86,383 ஆக அதிகரித்துள்ளது.
- தொடர்ந்து குணமடைந்தோர் விகிதம் தற்போது 98.28 சதவீதமாக உள்ளது. கடந்த 24 மணி நேரத்தில் 19,968 பேர் புதிதாக பாதிக்கப்பட்டுள்ளனர்.
நாட்டில் கொவிட் பாதிப்பிற்கு சிகிச்சை பெறுபவர்களின் எண்ணிக்கை 2,24,187 ஆக உள்ளது; நாட்டில் கொவிட் சிகிச்சை பெறுபவர்களின் மொத்த விகிதம் தற்போது 0.52 சதவீதமாக உள்ளது.
கடந்த 24 மணி நேரத்தில் 11,87,766 கொவிட் பரிசோதனைகள் செய்யப்பட்டன. இதுவரை சுமார் 75.93 கோடி கொவிட் பரிசோதனைகள்  செய்யப்பட்டுள்ளன. வாராந்திரத் தொற்று 2.27 சதவீதமாக உள்ளது. தினசரித் தொற்று விகிதம் 1.68 சதவீதமாக பதிவாகியுள்ளது.
மேலும் தகவல்களுக்கு, இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1799735
மின்னணு மற்றும் தகவல் தொழில்நுட்பம்
டிஜிட்டல் தொழில்நுட்பங்கள் பற்றிய சர்வதேச மாநாடு மற்றும் கண்காட்சியில் தகவல் தொழில்நுட்பத் துறை இணை அமைச்சர் திரு ராஜீவ் சந்திரசேகர் கலந்து கொண்டார்
இந்திய தொழில் கூட்டமைப்பான - சிஐஐ ஏற்பாடு செய்த "எதிர்கால தொழில்நுட்பம் 2021" என்ற டிஜிட்டல் தொழில்நுட்பங்கள் பற்றிய சர்வதேச மாநாடு மற்றும் கண்காட்சியின் தொடக்க அமர்வில் மின்னணு & தகவல் தொழில்நுட்பம், திறன் மேம்பாடு மற்றும் தொழில் முனைதல் இணை அமைச்சர் திரு ராஜீவ் சந்திரசேகர் காணொலி மூலம் கலந்து கொண்டார்.
2021 அக்டோபர் 19 முதல் 27 வரை இந்த நிகழ்ச்சி திட்டமிடப்பட்டுள்ளது. உத்தி, வளர்ச்சி, உறுதி, உள்ளடக்கம், நம்பிக்கை எனும் ஐந்து கருப்பொருள்களை இது மையமாகக் கொண்டதாகும்.
தொடக்க விழாவில் உரையாற்றிய திரு ராஜீவ் சந்திரசேகர், டிஜிட்டல் பொருளாதாரத்தில் கொவிட்டின் தாக்கம் குறித்து பேசினார். “நமது பொருளாதாரத்தை டிஜிட்டல் மயமாக்குவதில் கடந்த 6 ஆண்டுகளில் மிகப்பெரிய முன்னேற்றங்களை நாம் அடைந்துள்ளோம். கொவிட் பெருந்தொற்றின் போது இந்தியா உறுதியாக இருப்பதை நிரூபிக்க இது உதவியது," என்றார்.
மேலும் பேசிய அவர், யூனிகார்ன்களை அதிகளவில் நாம் உருவாக்கியுள்ளோம் மற்றும் தொழில்நுட்பத் துறையில் 65 பில்லியன் டாலர் முதலீட்டை ஈர்த்தோம் என்று கூறினார்.
எதிர்காலத்திற்கான செயல்திட்டம் குறித்து பேசிய திரு ராஜீவ் சந்திரசேகர், கொரோனாவுக்குப் பிந்தையக் காலகட்டத்தில் புதிய வாய்ப்புகள் நிறைய உள்ளதாக கூறினார். "தொழில்நுட்பத் துறையில் உள்ளவர்களுக்கு இதைவிட மிகச் சிறந்தக் காலம் வேறு எதுவும் இல்லை. நமது எதிர்காலத்தை மறு கற்பனை செய்து கட்டமைப்பதற்கான காலமிது. கொரோனாவுக்குப் பிந்தைய காலகட்டம் இந்திய நிறுவனங்களுக்கு வித்தியாசமான வாய்ப்புகளை வழங்குகிறது," என்றார்.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1764917
PIB Headquarters
காலாவதியான அஞ்சலகக் காப்பீட்டுப் பாலிசிகளைப் புதுப்பித்துக் கொள்ள ஒரு வாய்ப்பு
அஞ்சலக ஆயுள் காப்பீடு மற்றும் ஊரக அஞ்சலக ஆயுள் காப்பீட்டிற்கான கடைசியாக செலுத்தப்பட்ட தேதியிலிருந்து தொடர்ச்சியாக ஐந்தாண்டுகள் பிரீமியம் செலுத்தப்படாத பாலிசிகள் அஞ்சலக ஆயுள் காப்பீட்டு விதிகளின்படி 01.01.2020 அன்று / அதற்குப் பிறகு புதுப்பிக்கும் தகுதியை இழந்து விடுகின்றன. இருப்பினும், இத்தகைய பாலிசிகளை புதுப்பிக்க ஒருமுறை வழங்கும் வாய்ப்பு நடவடிக்கையாக, நல்ல ஆரோக்கியத்துடன் இருப்பற்காக மருத்துவச் சான்றிதழ் அளிக்கப்பட்டால், 31.12.2019 வரை புதுப்பித்துக் கொள்ளலாம். இத்தகைய பாலிசிகளை வைத்திருப்பவர்கள் காப்பீட்டுப் பயன்களைப் பெறுவதற்கு அருகில் உள்ள எந்த அஞ்சலகத்திலும் எழுத்துப்பூர்வமாக விண்ணப்பம் அளிக்கலாம்.
31.12.2019-க்கு பிறகு இத்தகைய பாலிசிகள் புதுப்பிக்கப்பட மாட்டாது. மேலும் இவை காலாவதியானவையாகக் கருதப்பட்டு விதிகளின்படி, ரத்து செய்யப்படும் என அஞ்சல் துறையின் தாம்பரம் கோட்ட முதுநிலை கண்காணிப்பாளர் வெளியிட்டிருக்கும் செய்திக் குறிப்பில் தெரிவித்துள்ளார்.
சுகாதாரம் மற்றும் குடும்ப நலத்துறை அமைச்சகம்
குணமடைந்தோரின் எண்ணிக்கை அதிகரிப்பதால் சர்வதேச வரிசையில் இந்தியா தொடர்ந்து முன்னிலையை தக்கவைத்துள்ளது.
கொரோனா தொற்றில் இருந்து குணம் அடைவோரின் எண்ணிக்கை அதிகரிப்பதால், சர்வதேச தர வரிசையில் இந்தியா தொடர்ந்து முன்னணி இடத்தைத் தக்க வைத்துக் கொண்டுள்ளது. இந்தியாவில் ஒட்டுமொத்த குணம் அடைந்தோரின் எண்ணிக்கை இன்றைக்கு 54 லட்சத்தைத் தாண்டி உள்ளது., இது சர்வதேச அளவில் குணம் அடைந்தோரின் விகிதத்தில் 21 % ஆகும். மொத்த பாதிக்கப்பட்டோரின் பங்கில் 18.6 % இந்தியாவின் விகிதம் இருக்கிறது.
இதர நாடுகளுடன் ஒப்பிடும் போது, குறைந்த அளவு உயிரிழப்பு விகிதம் கொண்ட நாடுகள் வரிசையில் இந்தியாவும் ஒரு நாடாக தொடர்ந்து நிலை கொண்டுள்ளது. உலக அளவில் உயிரிழப்போர் விகிதம் இன்றைய தேதிப்படி 2.97%- ஆக இருக்கிறது. இதனோடு ஒப்பிடும் போது இந்தியாவின் விகிதம் 1.56% ஆக இருக்கிறது.
இந்தியாவில் ஒரு மில்லியன் மக்கள் தொகையில் இறப்பு எண்ணிக்கை என்ற விகிதத்திலும் உலக அளவில் குறைவான எண்ணிக்கை கொண்ட நாடுகளில் ஒன்றாக இந்தியா திகழ்கிறது. உலக சராசரி என்பது ஒரு மில்லியனுக்கு 130 பேர் உயிரிழப்பதாக இருக்கிறது. இந்தியாவில் ஒரு மில்லியன் மக்கள் தொகையில் 73 பேர் மட்டுமே உயிரிழக்கின்றனர்.
கடந்த 24 மணி நேரத்தில் 75,628 பேர் குணம் அடைந்ததைத் தொடர்ந்து இந்தியாவில் தினமும் குணம் அடைவோர் அதிக எண்ணிக்கையில் இருப்பது தெரியவந்துள்ளது. ஒரே நாளில் அதிக எண்ணிக்கையில் குணம் அடைவோர் விகிதம் காரணமாக தேசிய குணம் அடைவோர் விகிதம் தொடர்ந்து அதிகரித்து இப்போது 83.84 % ஆக இருக்கிறது. 10 மாநிலங்கள்/யூனியன் பிரதேசங்களில் கடந்த 24 மணி நேரத்தில் 73.36 % அளவுக்கு குணம் அடைந்தோர் விகிதம் இருந்தது. இதில் மகாராஷ்டிரா மாநிலம் அதிக எண்ணிக்கையில் இருக்கிறது. அந்த மாநிலத்தைத் தொடர்ந்து ஆந்திர பிரதேசம், கர்நாடகா மாநிலங்கள் அதிக அளவு குணமடைந்தோரின் எண்ணிக்கையைக் கொண்டுள்ளன.
மேலும் விவரங்களுக்கு, இந்த ஆங்கில செய்தி குறிப்பை படிக்கவும்:
https://pib.gov.in/PressReleasePage.aspx?PRID=1661250
சிறப்பு சேவைகள் மற்றும் கட்டுரைகள்
வீடுகள் தோறும் மூவண்ணக்கொடி- அஞ்சல் நிலையங்களில் தேசியக் கொடிகள் விற்பனைக்கு
வீடுகள் தோறும் மூவண்ணக்கொடி இயக்கத்தை செயல்படுத்த அஞ்சல் நிலையங்களில் தேசியக் கொடிகள் விற்பனை செய்யப்படுகின்றன. ஒவ்வொரு கொடியும் குறைந்த விலையாக ரூ.25-க்கு விற்கப்படுகின்றன. அனைத்து அஞ்சலகங்களிலும் தேசிய கொடிகள் விற்கப்படுகின்றன.
இணையதளம் வாயிலாகவும் ஆர்டர்களை பதிவு செய்யலாம். இதற்கான அஞ்சல் துறையின் இணையதள முகவரி www.epostoffice.gov.in
தேசிய கொடியை வாங்குவதற்கு ஆர்வம் உள்ளவர்கள் இந்த இணைய தள முகவரியில் ஆகஸ்ட் 12 அல்லது அதற்கு முன்னதாக ஆர்டர்களை பதிவு செய்யவேண்டும்.
கொடிகளை சில்லரையாகவும் அல்லது மொத்தமாகவும் வாங்க, பொதுமக்கள் அருகில் உள்ள தபால் நிலையத்தை தொடர்பு கொள்ளுமாறு கேட்டுக் கொள்ளப்படுகிறார்கள்.
சிறப்பு சேவைகள் மற்றும் கட்டுரைகள்
மத்திய அரசின் புள்ளியியல் மற்றும் திட்ட அமலாக்க அமைச்சகத்தின் கீழ் செயல்படும் தேசிய புள்ளியியல் அலுவலகத்தின் களப்பணிகள் கோட்டத்தில் அமைப்புசாரா தொழில் நிறுவனங்களின் பொருளாதார நிலை பற்றிய நாடு தழுவிய ஆய்வு
மத்திய அரசின் புள்ளியியல் மற்றும் திட்ட அமலாக்க அமைச்சகத்தின் கீழ் செயல்படும் தேசிய புள்ளியியல் அலுவராகத்தின் களப்பணிகள் கோட்டத்தில் அமைப்புசாரா தொழில் நிறுவனங்களின் பொருளாதார நிலை பற்றிய நாடு தழுவிய ஆய்வு குறித்து களப்பணியாளர்களுக்கான வட்டார பயிற்சி கருத்தரங்கம் வரும் 26.09.2022 முதல் 28.09.2022 வரை நுங்கம்பாக்கம்  நடைபெற இருக்கிறது.
வரும் 26.09.2022 அன்று முனைவர் P.T. சுபா துணை தலைமை இயக்குநர் துவக்கிவைக்கிறார். பயிற்சி அரங்கத்தின் வகுப்புகள் சென்னை அலுவராகத்தின் துணை இயக்குனர் Miss. அமேலியா பெட்சி அவர்கள் துணையுடன் மூத்த புள்ளியியல் அலுவலர்கள் மூலம் நடத்தப்பெறும்.
இந்திய பொருளாதாரத்தில் அமைப்புசாரா தொழில் நிறுவனங்களின் பங்கு முதன்மையானது. காரணம், உள்நாட்டு மொத்த உற்பத்தி வளர்ச்சிக்கு அதன் பங்கு அதிகமாக இருப்பதுடன் அந்நிறுவனங்களின் எண்ணிக்கை மற்றும் அதன் மூலம் பலதரப்பட்ட மக்களின் வேலைவாய்ப்பை உருவாக்கும் பணியில் ஈடுபட்டிருப்பதும் ஆகும். எனவே இந்நிறுவனங்களின் தற்போதைய பொருளாதார நிலைமை அதன் வளர்ச்சிக்கான தேவைகள் பற்றிய விவரங்கள் இத்தகைய ஆய்வின் மூலம் திரட்டப்படுகின்றன.
விவசாயம் கட்டுமானம் அல்லாத மற்ற அமைப்புசாரா நிறுவனங்களின்  தற்போதைய நிலை குறித்து ஆய்வு ஆண்டுதோறும் மேற்கொள்ளப்பட இருக்கிறது. தேசிய புள்ளியியல் அலுவலகங்கள் மூலம் நாடு முழுவதும் அக்டோபர் 2022 முதல் செப்டம்பர் 2023 வரை ஒருவருட காலத்திற்கு கிராம மற்றும் நகர்புறங்களில் நடத்தப்பெறும்.
•••••••••••
(Visitor Counter : 131
பாதுகாப்பு அமைச்சகம்
ஐஎன்எஸ் விக்ரமாதித்யா, ஐஎன்எஸ் விக்ராந்த் ஆகியவற்றின் ஒருங்கிணைந்த செயல்பாடுகள்
இந்தியக் கடற்படை இன்று அரபிக் கடலில் 35 க்கும் மேற்பட்ட விமானங்களை கப்பல்களில் ஒருங்கிணைத்து அதன் வலிமையான கடல்சார் திறன்களை வெளிப்படுத்தியது. கடற்படை வலிமையின் இந்த செயல்விளக்கம், அதன் தேசிய நலன்களைப் பாதுகாப்பதிலும், பிராந்திய ஸ்திரத்தன்மையைப் பேணுவதிலும், கடல்சார் களத்தில் கூட்டுறவு கூட்டாண்மைகளை வளர்ப்பதிலும் இந்தியாவின் உறுதிப்பாட்டை பிரதிபலிக்கிறது.
இந்தியப் பெருங்கடலிலும் அதற்கு அப்பாலும் கடல்சார் பாதுகாப்பையும் வலிமைத் திட்டத்தையும் மேம்படுத்துவதற்கான இந்தியக் கடற்படையின் முயற்சியில் இது ஒரு குறிப்பிடத்தக்க மைல்கல்லைக் குறிக்கிறது. இந்தப் பயிற்சி, இரண்டு விமானம் தாங்கி போர்க்கப்பல்களான ஐஎன்எஸ் விக்ரமாதித்யா மற்றும் உள்நாட்டிலேயே கட்டப்பட்ட ஐஎன்எஸ் விக்ராந்த் ஆகிய கப்பல்கள், நீர்மூழ்கிக் கப்பல்கள் இணைந்து, கடல்சார் துறையில் இந்தியாவின் தொழில்நுட்ப நிபுணத்துவத்தை வெளிப்படுத்தியது.
பயிற்சியில் ஐஎன்எஸ் விக்ரமாதித்யா, ஐஎன்எஸ் விக்ராந்த் ஆகியவை, எம்ஐஜி-29கே போர் விமானங்கள், பல்வேறு விதமான ஹெலிகாப்டர்கள் ஹெலிகாப்டர்கள் உட்பட பலவிதமான விமானங்களுக்கான ஏவுதளத்தை வழங்கும் 'மிதக்கும் இறையாண்மை விமானநிலையங்களாக' செயல்படுகின்றன.
சாலைப் போக்குவரத்து மற்றும் நெடுஞ்சாலைத்துறை அமைச்சகம்
தேசிய நெடுஞ்சாலைகளுக்கான நில கையகப்படுத்தலை துரிதப்படுத்த வேண்டும்: திரு நிதின் கட்கரி
சுங்கச்சாவடி ஒப்பந்தங்களுக்கான முத்திரைத்தாள் கட்டணங்களை நீக்க வேண்டும், தேசிய நெடுஞ்சாலைகளுக்கான நில கையகப்படுத்தலை துரிதப்படுத்த வேண்டும் உள்ளிட்ட கோரிக்கைகளை உத்தரப் பிரதேச அரசுக்கு மத்திய நெடுஞ்சாலைகள் மற்றும் சாலை போக்குவரத்து அமைச்சர் நிதின் கட்கரி இன்று வைத்தார்.
ரூபாய் 7500 கோடி மதிப்புள்ள 16 உள்கட்டமைப்பு திட்டங்களுக்கு உத்தரப் பிரதேசத்தில் அடிக்கல் நாட்டி, திறந்து வைத்து திரு கட்கரி, கடந்த ஆறு வருடங்களில் பல்வேறு தேசிய நெடுஞ்சாலை திட்டங்கள் செயல்படுத்தப்பட்டுள்ளதாக கூறினார்.
காணொலி மூலம் நடைபெற்ற இந்த விழாவிற்கு உத்தரப் பிரதேச முதல்வர் திரு யோகி ஆதித்யநாத் தலைமை வகித்தார். மத்திய சாலை போக்குவரத்து மற்றும் நெடுஞ்சாலைகள் இணை அமைச்சர் ஜெனரல்  வி கே சிங், உத்திரப் பிரதேச துணை முதல்வர் திரு கேசவ் பிரசாத் மவுரியா மற்றும் அம்மாநிலத்தின் அமைச்சர்கள் இந்நிகழ்ச்சியில் பங்கேற்றனர்.
இன்று அடிக்கல் நாட்டப்பட்ட திட்டங்களின் மூலம் 505 கிலோமீட்டர்களுக்கு சாலைகள் அமைக்கப்படும். உத்தரப் பிரதேசத்தின் வளர்ச்சிக்கு இந்த சாலைகள் வழிவகுக்கும்.
மேலும் விவரங்களுக்கு இந்த ஆங்கில செய்திக் குறிப்பை காணவும்
https://pib.gov.in/PressReleasePage.aspx?PRID=1676146
-----
(Visitor Counter : 114
பிரதமர் அலுவலகம்
மக்களுக்கு எளிதான வாழ்க்கையை வழங்க தொழில்நுட்பத்துக்கு மிகுந்த முக்கியத்துவத்தை இந்தியா அளிக்கிறது: பிரதமர்
மக்கள் சிரமமின்றி எளிதாக வாழ்வதற்கு ஏற்றவகையில் தொழில்நுட்பத்தைப் பயன்படுத்துவதற்கு இந்தியா அதிக முக்கியத்துவம் அளித்து வருவதாக பிரதமர் திரு நரேந்திர மோடி கூறியுள்ளார். ரிஷிகேஷ் எய்ம்ஸ் மருத்துவமனையிலிருந்து 2 கிலோ எடையுள்ள காசநோய் மருந்துகளை 40 கி.மீ. தொலைவில் உள்ள டெஹ்ரி கர்வால் மாவட்ட மருத்துவமனைக்கு 30 நிமிடத்தில் கொண்டு செல்ல ஆளில்லா விமானங்களை சோதனை அடிப்படையில் பயன்படுத்தியுள்ளதாக மத்திய சுகாதார அமைச்சகம் வெளியிட்டுள்ள ட்விட்டர் பதிவுக்கு அவர் பதிலளித்துள்ளார்.
பிரதமரின் ட்விட்டர் பதிவு வருமாறு:
"மக்களுக்கு மேலும் 'எளிதாக வாழ்வதற்கு' தொழில்நுட்பத்தை மேம்படுத்துவதற்கு இந்தியா அதிக முக்கியத்துவம் அளித்து வருகிறது."
திறன் மேம்பாடு மற்றும் தொழில் முனைவோர் அமைச்சகம்
ஸ்கில் இந்தியா நட்த்திய வேலைவாய்ப்பு முகாம்
சமூக நல்லிணக்கம் மற்றும் விழிப்புணர்வை மேம்படுத்தும் வகையில் அரசு எடுக்கும் முன் முயற்சியாக ஏழைகளுக்கான கிராம சுயாட்சி திட்டத்தை ஊக்குவித்திட வகையில் புதிய இந்தியா உணர்வைக் கொண்டாட மத்திய திறன் மேம்பாடு மற்றும் தொழில்முனைவு அமைச்சகமும் ஊரக மேம்பாட்டு அமைச்சகமும் கைகோர்த்துள்ளன.
புவனேஸ்வரின் கோர்தாவில் உள்ள புதிய மகளிர் கல்லூரியில் மத்திய திறன் மேம்பாடு மற்றும் தொழில்முனைவு அமைச்சகம் ஏற்பாடு செய்திருந்த வேலைவாய்ப்பு முகாமில் பல்வேறு தரப்பினர் 5000க்கும் மேற்பட்டோர் பங்கேற்றனர். சுமார் 3000 பேர் இந்த வேலைவாய்ப்பு முகாமில் பதிவு செய்து கொள்ள 41 முன்னணி நிறுவனங்கள் 1000த்திற்கும் அதிகமானவர்களை தேர்வு செய்தன.
நாடு முழுவதும் 29க்கும் மேற்பட்ட மாநிலங்களில் பிரதமர் திறன் மேம்பாட்டு மையங்களை டிஜிட்டல் முறையில் மத்திய அமைச்சர் தொடங்கி வைத்தார்.
நமது ஜனநாயகத்தின் வேர்களான கிராமங்கள் மற்றும் பஞ்சாயத்துக்களை வலிமைப்படுத்தினால் தான் புதிய இந்தியா என்ற நமது கனவு நனவாகும் என மத்திய பெட்ரோலியம் மற்றும் இயற்கை வாயு, திறன் மேம்பாடு மற்றும் தொழில்முனைவுத் துறை அமைச்சர் திரு. தர்மேந்திர பிரதான் கூறினார்.
“நமது அரசு அளிக்கும் வளமிக்க ஆதாரங்கள் மற்றும் திட்டங்களின் பயன்களை நமது இளைஞர்கள், அவர்களது பெற்றோர் மற்றும் சமுதாயத்தில் உள்ள தனிநபர்கள் ஏற்க நான் வலியுறுத்துகிறேன். இன்றைய சந்தைக்கு ஏற்றதாகக் திகழும் பாரம்பரிய திறன்கள் மற்றும் புதிய தொழில்நுட்பங்களில் உள்ள வாய்ப்புகளைக் கண்டறிய வேண்டும் எனவும், இவை இரண்டிலும் நீடித்த வாழ்வாரத்தினை உருவாக்குவதற்கான சமவாய்ப்புகள் உள்ளன” என்றும் திரு. பிரதான் குறிப்பிட்டார்.
முகாமில் பங்கேற்ற இளைஞர்களிடம் இருந்து முத்ரா கடனுக்கான விண்ணப்பங்கள் ஏற்கப்பட்டிருப்பதை அமைச்சர் பாராட்டினார். பிரதமர் திறன் மேம்பாட்டு திட்டத்தின் கீழ் வெற்றிகரமாகப் பயிற்சி முடித்த 10 பேருக்கு அமைச்சர் சான்றிதழ்களை வழங்கினார்.
உள்துறை அமைச்சகம்
காவல்துறை ஆராய்ச்சி மற்றும் மேம்பாட்டு அலுவலகத்தின் புத்தகங்களை மத்திய உள்துறை இணை அமைச்சர் திரு. நித்யானந்த் ராய் வெளியிட்டார்
காவல்துறை ஆராய்ச்சி மற்றும் மேம்பாட்டு அலுவலகம் பதிப்பித்த புத்தகங்களை மத்திய உள்துறை இணை அமைச்சர் திரு. நித்யானந்த் ராய் புது தில்லியில் இன்று வெளியிட்டார். உள்துறை அமைச்சகத்தின்  சிறப்பு செயலாளர் திரு. வி .எஸ் .கௌமுதி, காவல்துறை ஆராய்ச்சி மற்றும் மேம்பாட்டு அலுவலகத்தின் தலைமை இயக்குநர் திரு. பாலாஜி ஸ்ரீவத்சவா, உள்துறை அமைச்சகம் மற்றும் காவல்துறையின் உயர் அதிகாரிகள் நிகழ்ச்சியில் கலந்து கொண்டனர்.
நிகழ்ச்சியில் பேசிய இணை அமைச்சர், காவல்படையினர் எதிர்காலத்தில் எதிர்கொள்ளக்கூடிய சவால்களுக்கு தேவையான திறன் வளர்த்தலை உறுதி செய்ய காவல்துறை ஆராய்ச்சி மற்றும் மேம்பாட்டு அலுவலகம் உறுதி பூண்டுள்ளதாக கூறினார். பிரதமர் திரு. நரேந்திர மோடி தலைமையிலான அரசு காவல்துறையை நவீனமயமாக்கும் திட்டத்தை 2021-22 முதல் 2025-26 வரை ரூபாய் 26,275 கோடி மதிப்பீட்டில் தொடர்ந்து செயல்படுத்த அனுமதி அளித்துள்ளது என்று திரு. நித்யானந்த் ராய் கூறினார்.
மாநிலங்கள் மற்றும் யூனியன் பிரதேசங்களின் காவல் படைகளை நவீனப்படுத்தவும் மேம்படுத்தவும் மத்திய உள்துறை அமைச்சர் திரு. அமித் ஷாவின் முன்னெடுப்பின் தொடர்ச்சியாக இது அமைந்துள்ளது. சட்டம் ஒழுங்கு, உள்நாட்டு பாதுகாப்பு, நவீன தொழில்நுட்பத்தை காவல்துறையினர் பயன்படுத்துதல், போதைப்பொருள் கட்டுப்பாடு,
வலுவான தடயவியல் அமைப்பு ஆகியவற்றை மேம்படுத்தி குற்ற நீதி வழங்கல் அமைப்பை வலுப்படுத்த இது உதவும்.
மத்திய உள்துறை அமைச்சகத்தின் முக்கிய அமைப்பாக காவல்துறை ஆராய்ச்சி மற்றும் மேம்பாட்டு அலுவலகம் விளங்குவதாகவும், இந்திய காவல் படைகளுக்கு அதன் தேவை இன்றியமையாதது என்றும் திரு. நித்யானந்த் ராய் கூறினார். காவல்துறையில் சிறந்த நடைமுறைகள் மற்றும் தரநிலைகளை ஊக்கப்படுத்துவதில் 51 வருட சேவையை இந்த அலுவலகம் சமீபத்தில் நிறைவு செய்தது.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1801056
பிரதமர் அலுவலகம்
டாக்டர் பாபாசாகேப் அம்பேத்கரின் பிறந்தநாளில் பிரதமர் மரியாதை
டாக்டர். பாபாசாகேப் அம்பேத்கரின் பிறந்தநாளான இன்று பிரதமர் திரு நரேந்திர மோடி அவருக்கு மரியாதை செலுத்தியுள்ளார்.
பிரதமர் வெளியிட்டுள்ள டுவிட்டர் பதிவில் கூறியிருப்பதாவது;
"சமூகத்தில் ஒடுக்கப்பட்ட மற்றும் சுரண்டப்பட்ட மக்களின் அதிகாரத்திற்காக தமது வாழ்க்கையை அர்ப்பணித்த மேதகு அண்ணல் பாபாசாகேப் அவர்களுக்கு அவரது பிறந்தநாளில் மரியாதை . ஜெய் பீம்!"
வணிகம் மற்றும் தொழில்துறை அமைச்சகம்
ஐக்கிய அரபு அமீரகத்தில் இந்தியாவிற்கான சந்தை அணுகுமுறையை அதிகரிப்பது குறித்து, இந்திய ஏற்றுமதியாளர்கள் மற்றும் தொழில் நிறுவனங்களுடன் மத்திய வர்த்தகத்துறை அமைச்சர் திரு.பியூஷ் கோயல் ஆலோசனை
ஐக்கிய அரபு அமீரகம் வழங்கும் வர்த்தக வாய்ப்புகள் மற்றும் கட்டமைப்பு வசதிகளைப் பயன்படுத்தி, இந்திய தொழில் நிறுவனங்கள் உலக அளவில் தங்களது பங்களிப்பை விரிவுபடுத்துவது குறித்து, மத்திய வர்த்தகம் & தொழில்துறை அமைச்சர் திருபியூஷ் கோயல், மும்பையில் இன்று இந்திய தொழிலதிபர்கள் மற்றும் ஏற்றுமதி அபிவிருத்தி கவுன்சில் தலைமை நிர்வாகிகளுடன் கலந்துரையாடினார்.
ஐக்கிய அரபு அமீரக அரசுக்குச் சொந்தமான, முன்னணி, ஸ்மார்ட் சரக்குப் போக்குவரத்து நிறுவனமான டிபி வேர்ல்ட்  நிர்வாகிகள், இந்திய தொழில் நிறுவனங்கள் மற்றும் ஏற்றுமதியாளர்களுக்கு தங்கள் நாட்டில் வழங்கப்படும் சந்தை விரிவாக்கத்திற்கான வாய்ப்புகள் குறித்து விளக்கமளித்தனர். இந்த நிறுவனம், இந்தியா மார்ட் டிரேடர்ஸ் மார்க்கெட் என்ற பெயரில், இந்திய தொழில் நிறுவனங்களுக்கு என பிரத்யேக சந்தை ஒன்றை ஏற்படுத்தி, வணிகர்கள் மற்றும் உற்பத்தியாளர்கள், ஐக்கிய அரபு அமீரகத்தின் உள்ளூர் சந்தை மற்றும் பிராந்திய சந்தைகளில் வர்த்தகம் மேற்கொள்ள வகை செய்துள்ளது.
உலகின் முன்னணி தடையற்ற வர்த்தக மண்டலமான, துபாயின் ஜெபெல் அலி தடையற்ற மண்டலத்தில்  வழங்கப்படும் வாய்ப்புகள் குறித்தும், இந்தியத் தொழில் துறையினருக்கு எடுத்துரைக்கப்பட்டது.
நிகழ்ச்சியில் பேசிய மத்திய அமைச்சர் திரு.பியூஷ் கோயல், “ $10பில்லியன் அளவுக்கான வாய்ப்புகளை எதிர்நோக்கியிருந்ததுடன், இந்தியத் தயாரிப்புகளை உலக அளவில் பிரபலப்படுத்த விரும்புவதாகவும்“ தெரிவித்தார்.
மேலும், ஐக்கிய அரபு அமீரகத்தின் முதல் வர்த்தக பங்குதாரராக இந்தி திகழ வேண்டும் என்பதே அரசின் இலக்கு என்றும் அவர் குறிப்பிட்டார். ஐக்கிய அரபு அமீரகம், “வளைகுடா ஒத்துழைப்பு கவுன்சில் மற்றும் அனைத்து ஆப்பிரிக்க நாடுகளுக்கான நுழைவாயிலாகத் திகழ்கிறது“ என்றும் திரு.பியூஷ் கோயல் கூறினார்.
பிரதமர் திரு.நரேந்திரமோடியும், பட்டத்து இளவரசர் மாட்சிமைதங்கிய ஷேக் முகமது பின் சையது அல் நஹியானும் உருவாக்கியுள்ள நல்லெண்ணங்கள், நமது குறிக்கோள்களை அடைய பேருதவியாக இருப்பதாகவும் மத்திய வர்த்தக அமைச்சர் தெரிவித்தார்.
மேலும் விவரங்களுக்கு ஆங்கில செய்திக்குறிப்பைக் காணவும் :
https://www.pib.gov.in/PressReleasePage.aspx?PRID=1783021
குறு சிறு மற்றும் நடுத்தர தொழில் துறை அமைச்சகம்
பிரதமரின் வேலைவாய்ப்பு உருவாக்கும் திட்டத்தின்கீழ் மேற்கு மண்டலத்திற்கு கடனாக ரூ.304.65 கோடிக்கு ஒப்புதலும், உபரி மானியத்தொகை ரூ.100.55 கோடியும் வழங்கப்பட்டது
பிரதமரின் வேலைவாய்ப்பு உருவாக்கும் திட்டத்தின்கீழ் மேற்கு மண்டலத்திற்கு கடனாக ரூ.304.65 கோடியை வழங்க ஒப்புதல் அளிக்கப்பட்டுள்ளது. மேற்கு மண்டலத்தை  சேர்ந்த 1463 பயனாளிகளுக்கு உபரி மானியத்தொகை ரூ.100.55 கோடியை காதி மற்றும் கிராமப்புற தொழில்துறை ஆணையத்தின் தலைவர் திரு மனோஜ்குமார் வழங்கினார். மகாராஷ்டிரா மாநிலத்தைச் சேர்ந்த 654 பயனாளிகளுக்கு உபரி மானியத் தொகை ரூ.24.38 கோடி வழங்கப்பட்டது.
இந்த நிகழ்ச்சியில் பேசிய திரு மனோஜ்குமார், ‘பிரதமரின் தற்சார்பு இந்தியா கனவை நனவாக்கும் விதமாக பிரதமர் வேலை வாய்ப்பு உருவாக்கும் திட்டம் சிறப்பான முறையில் பங்காற்றுகிறது. நம்நாட்டில் தொலைதூரப் பகுதிகளில் உள்ள கைவினைக் கலைஞர்களின் வீட்டிற்கே சென்று குறைந்த செலவில் வேலைவாய்ப்பை உருவாக்கி தருவதற்கான பல்வேறு நடவடிக்கைகளை காதி மற்றும் கிராமப்புற தொழில்துறை மேற்கொண்டு வருகிறது. அவர்களுக்கு வேலைவாய்ப்பு தொடர்பான சிறந்த பயிற்சி மற்றும் சாதனங்கள் வழங்கப்படுகிறது. இதன் மூலம் அவர்களின் சமூக மற்றும் பொருளாதார நிலை உயருகிறது. வளமையான, வலிமையான, தற்சார்பு மிக்க மகிழ்ச்சிகரமான தேசத்தை உருவாக்கும் நோக்கத்தில் பயனாளிகள் செயல்பட்டு, தங்களது சிறிய நிறுவனங்களை வெற்றிகரமாக நடத்தி வருகின்றன என்றார்.”
நித்தி ஆயோக்
கரியமில வெளியேற்றத்தைத் தடுக்கவும், எரிசக்தி மாற்றுத் திட்டத்துக்காகவும் நோக்க அறிக்கையில் நிதி ஆயோக்கும், நெதர்லாந்து தூதரகமும் கையெழுத்திட்டன
தூய்மையான மற்றும் அதிக அளவிலான எரிசக்திக்கு வழிவகுக்கும் வகையில், கரியமில வாயு வெளியேற்றத்தைத் தடுக்கவும், எரிசக்தி மாற்றுத் திட்டத்துக்காகவும் நோக்க அறிக்கை ஒன்றில் நிதி ஆயோக்கும், புதுதில்லியில் உள்ள நெதர்லாந்து தூதரகமும் 2020 செப்டம்பர் 28 அன்று கையெழுத்திட்டன.
நிதி ஆயோக் தலைமை செயல் அதிகாரி திரு அமிதாப் காந்த் மற்றும் இந்தியாவுக்கான நெதர்லாந்து தூதர் திரு மார்டன் வான் டேன் பெர்க் ஆகியோர் இந்த அறிக்கையில் கையெழுத்திட்டனர்.
கொள்கை வடிவமைப்பாளர்கள், தொழில் அமைப்புகள், உதிரி பாகங்கள் தயாரிப்பாளர்கள், தனியார் நிறுவனங்கள் மற்றும் துறை சார்ந்த நிபுணர்கள் போன்ற பங்குதாரர்களை ஒருங்கிணைப்பதற்கான தளத்தை இந்த ஒப்பந்தத்தின் மூலம் நிதி ஆயோக்கும் நெதர்லாந்து தூதரகமும் உருவாக்கும்.
நிகழ்ச்சியில் பேசிய நிதி ஆயோக் துணைத் தலைவர் டாக்டர் ராஜிவ் குமார், "நீடித்த எரிசக்திக்கான உயர்ந்த இலக்குகளை இந்தியா மற்றும் நெதர்லாந்து ஆகிய இரு நாடுகளும் கொண்டுள்ளன. இரு நாடுகளும் இணைந்திருப்பதன் மூலம் ஒருவரது நிபுணத்துவத்தை மற்றொருவர் பயன்படுத்திக்கொள்ள முடியும்," என்றார்.
மேலும் விவரங்களுக்கு, இந்த ஆங்கில செய்திக் குறிப்பை படிக்கவும்:
https://pib.gov.in/PressReleasePage.aspx?PRID=1660267
நிதி அமைச்சகம்
பொதுக்கடன் மேலாண்மை குறித்த காலாண்டு அறிக்கை – ஜுலை முதல் செப்டம்பர் 2020 வரை
நிதி அமைச்சகத்தின் பொருளாதார உறவுகள் துறையின் பட்ஜெட் பிரிவின் கீழ் செயல்படுகின்ற பொதுக்கடன் மேலாண்மை அலகு  2010-11-ஆம் ஆண்டில் ஏப்ரல்– ஜுன்  முதல் தொடர்ச்சியாக கடன் மேலாண்மை குறித்த காலாண்டு அறிக்கையை வெளியிட்டு வருகிறது. தற்போது வெளியிடப்பட்டுள்ள அறிக்கை ஜுலை – செப்டம்பர் 2020  காலகட்டத்துக்கு உரியதாகும்.
நிதியாண்டு 2021 காலாண்டு 2- இல் மத்திய அரசு ரூ.4,20,000 கோடி மதிப்புக்கு பிணையப் பத்திரங்களை வெளியிட்டது.
நிதியாண்டு 2020-இன் காலாண்டு 2-இல் ரூ.1,72,160 கோடி மதிப்பில் பிணையப் பத்திரங்களை வெளியிட்டு இருந்தது. முதல் வெளியீட்டின் மதிப்புக் கூட்டல் சராசரியானது நிதியாண்டு 2021 காலாண்டு 1-இல் 5.85 சதவிகிதம் என இருந்தது நிதியாண்டு 2021 காலாண்டு 2-இல் 5.80 சதவிகிதமாகக் குறைந்துள்ளது. தேதியிட்ட பிணையப் பத்திரங்களின் முதல் வெளியீட்டுக்கான மதிப்புக் கூட்டல் சராசரி முதிர்வு என்பது நிதியாண்டு 21 காலாண்டு 1 இன் 14.61 ஆண்டுகள் என்பதோடு ஒப்பிட நிதியாண்டு 2021-காலாண்டு 2இல் 14.92 ஆண்டுகளாகி உள்ளது. ஜூலை- செப்டம்பர் 2020 காலகட்டத்தில் மத்திய அரசு நிதி மேலாண்மை பில்களை வெளியிட்டதன் மூலம் எந்த தொகையையும் ஈட்டவில்லை. எம்எஸ்எஃப் உள்ளிட்ட பணப்புழக்கச் சீரமைப்பு வசதியின் கீழ் இந்திய ரிசர்வ் வங்கி மேற்கொண்ட நிகர சராசரிப் பணப்புழக்கம் என்பது இந்தக் காலகட்டத்தில் ரூ.3,49,954 கோடியாக இருந்தது.
அரசின் மொத்தக் கடன் பொறுப்பு  ஜுன் 2020- இல் முடிவடைந்த காலகட்டத்தில் ரூ.1,01,35,600 கோடியில் இருந்து செப்டம்பர் 2020 அன்று முடிவடைந்த காலகட்டத்தில் ரூ.1,07,04,294 கோடி என்ற அளவில் அதிகரித்தது. செப்டம்பர் 2020 அன்று முடிவடைந்த காலகட்டத்தில் மொத்த நிலுவைக் கடன் பொறுப்பில் 91.1 சதவிகிதம் பொதுக்கடன் சார்ந்தது ஆகும். நிலுவையில் உள்ள தேதியிட்ட பிணையப் பத்திரங்களில் சுமார் 29.1 சதவிகிதம் 5 ஆண்டு காலத்துக்குள் முதிர்வடையும் நிலையில் உள்ளன. செப்டம்பர் 2020 முடிவில் பங்கு கைக்கொள்ளும் முறையானது வர்த்தக வங்கிகளுக்கு 38.6 சதவிகிதம் பங்கு என்றும் காப்பீட்டு நிறுவனங்களுக்கு 25.3 சதவிகிதம் பங்கு என்றும் தெரிவிக்கிறது.
பொதுக்கடன் மேலாண்மை காலாண்டறிக்கை – ஜுலை – செப்டம்பர் 2020-ஐ https://dea.gov.in/sites/default/files/Quarterly%20Report%20on%20Public%20Debt%20Management%20for%20the%20Quarter%20Jul%20-%20Sep%202020.pdf என்ற இணையதளத்தில் காணலாம்.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணவும்:
https://www.pib.gov.in/PressReleasePage.aspx?PRID=1684979
•••••
(Visitor Counter : 119